En ganske liten (1,5-1,8 millimeter) og spinkel, brun kortvinge. Antennene er middels lange, noe fortykkede mot spissen. Hodet er firkantet, med små, rundt utstående fasettøyne. Pronotum er litt bredere enn hodet og litt bredere enn langt, med rundede sidekanter, bredest noe foran midten. Dekkvingene er omtrent en og en halv gang så lange som og noe bredere enn pronotum, med nesten parallelle ytterkanter og rett avskåret bakkant. Bakkroppen er lang og smal, litt smalere ved roten enn lenger bak. Beina er nokså korte, gulaktige.